
Kadastiku tn 33 maa-ala detailplaneeringu 
vastuvõtmine ja avaliku väljapaneku korraldamine
1. Asjaolud ja menetluse käik

Detailplaneeringu algatamise ettepaneku esitas SA Ida-Virumaa Tööstusalade Arendus ning planeering algatati Narva Linnavolikogu 28.01.2016 otsusega nr 13 „Kadastiku tn 33 maa-ala detailplaneeringu koostamise algatamine”. 

Vastuvõtmisele esitatud Kadastiku tn 33 maa-ala detailplaneeringuga jagatakse olemasolev Kadastiku tn 33 kinnistu (51106:001:0225) viieks krundiks, mille sihtotstarbed on 75 % tootmismaa ja 25 % ärimaa. Kruntidel pos 1 – pos 3 on lubatud ehitada 5 kuni kolmekorruselist hoonet, hoonete ja rajatiste maksimaalne täiskõrgus on 18 m maapinnast. Kruntidel pos 4 ja pos 5 on lubatud ehitada 3 kuni kolmekorruselist hoonet, hoonete ja rajatiste maksimaalne täiskõrgus on 18 m maapinnast. Krundi pos 6 sihtotstarve on 90 % veekogude maa ja 10 % transpordimaa. Hooneid pole sinna lubatud ehitada.

Lubatud piirdeaia maksimaalne kõrgus on 2 m maapinnast. Piirdeid võib rajada ainult krundipiirile või sellest sissepoole. Vajadusel on lubatud kuni 3 m müratõkkeseina püstitamine. 
Hoonestusala on määratud maksimaalne ning olemasoleva kõrghaljastuse likvideerimine ja säilitamine sõltub otseselt hoone asukoha valikust. Minimaalselt on aga igale planeeritavale krundile (v.a. pos 6) ette nähtud 1 % haljastust. 
Parkimine on lahendatud krundisiseselt eelprojekti mahus. Ligipääsud kruntidele on kavandatud ala ümbritsevatelt teedelt. Detailplaneeringuga määratakse tehnovõrkude asukohad.
Narva linna tööstuspiirkonna linnaosa üldplaneering näeb planeeritavale alale ette ettevõtlusehitise reservmaa (tootmis- ja ärimaa). Vastuvõetava Kadastiku tn 33 maa-ala detailplaneeringuga järgitakse üldplaneeringut ning säilitatakse ka suures osas olemasolevad sihtotstarbed, kuid täpsustakse nende osakaalu. 

Narva linna tööstuspiirkonna linna osa üldplaneeringu menetluse käigus on koostatud keskkonnamõju strateegilise hindamise aruanne. Kuna algatatav Kadastiku tn 33 maa-ala detailplaneering ei too kaasa kehtiva üldplaneeringu muutmise ettepanekut, siis eraldi KSH koostamine pole nõutav. 

Samuti on planeeritaval maa-alal kehtiv Narva Tööstuspargi territooriumi detailplaneering (kehtestatud Narva Linnavolikogu 04.10.2012 otsusega nr 118). Narva Tööstuspargi territooriumi detailplaneering kaotab oma kehtivuse Kadastiku tn 33 krundi lahenduse osas pärast Kadastiku tn 33 maa-ala detailplaneeringu kehtestamist.

Detailplaneeringu maa-ala asub Narva linnas Elektrijaama linnaosas Kadastiku karjääride vahetus läheduses ning selle planeeringuala pindala on ca 6,5 ha.
Planeering on kooskõlastatud lähteseisukohtades loetletud asutustega ja isikutega. 28.04.2015 kooskõlastas Narva Linnavalitsuse Arhitektuuri- ja Linnaplaneerimise Amet Projekt363 OÜ poolt koostatud Kadastiku tn 33 maa-ala detailplaneeringu (töö nr 151028-001).
2. Õiguslikud alused
2.1. Planeerimisseaduse § 134 kohaselt pärast detailplaneeringu kooskõlastamist teeb planeeringu koostamise korraldaja detailplaneeringu vastuvõtmise otsuse, millega kinnitab, et detailplaneering vastab õigusaktidele ja valla või linna ruumilise arengu eesmärkidele.
2.2. Narva linna ehitusmääruse § 10 lõike 2 punkti 1 kohaselt linnavolikogu teeb otsuse planeeringu vastuvõtmiseks.
3. Otsus

Võtta vastu Kadastiku tn 33 maa-ala detailplaneering pindalaga ca 6,5 ha, Projekt363 OÜ töö nr 151028-001 (vastavalt lisatud detailplaneeringu põhijoonisele – Lisa 1), ning korraldada detailplaneeringu avalik väljapanek. 
4. Rakendussätted

4.1. Narva linna Arhitektuuri- ja Linnaplaneerimise Ametil avaldada otsus ajalehes, milles Narva linn avaldab ametlikke teateid, ning ka Ametlikes Teadeannetes ja detailplaneeringu koostamise korraldaja veebilehel.
4.2. Käesolev otsus jõustub teatavakstegemisest.

4.3. Käesolevat otsust on võimalik vaidlustada Tartu Halduskohtu Jõhvi kohtumajas 30 päeva jooksul jõustumisest.

